ВЪПРОСИ И ОТГОВОРИ ПО ПРОЦЕДУРА
BG161PO003-2.4.02 „ПОДКРЕПА ЗА РАЗВИТИЕТО НА КЛЪСТЕРИТЕ В БЪЛГАРИЯ” 
ВЪПРОС № 38)
Уважаеми дами и господа,
 
По повод откритата процедура BG161PO003-2.4.02 „Подкрепа за развитието на клъстерите в България”, молим за отговор на следните въпроси:
 
1)    В насоките за кандидатстване т. 2.1.3 и 2.1.4 ясно е записано, че по процедурата са недопустими дружества с определен предмет на дейност, както и да се кандидатства за дейности подпомагащи недопустимите сектори. 
Въпросът ни е проблем ли е да се кандидатства със сдружение регистрирано по ЗЮЛНЦ, подпомагащо индустрията като цяло, като негов редовен член попада в забранителните режими по програмата. В дейности, които са предвидени да бъдат включени в проекта няма такива, които да противоречат на изискванията.
 
2)    Съгласно насоките за кандидатстване за новосъздадени обединения е допустимо да се финансират разходите за наем и работни заплати на административното тяло на клъстера. Въпросът ни е възможно ли е преди момента на одобрение и сключване на договор с МИЕТ, ние да имаме сключени договор за наем и трудови договори с определени лица (като председателя на сдружението) и проблем ли е да искаме съфинансиране за тези разходи. Наясно сме, че разходите преди момента на сключване на договор с МИЕТ не са признати по програмата, въпросът е дали ще бъдат признати тези разходи за допустими след този момент и трябва ли да се прави нова процедура за избор на помещение и служители, която да представим при отчитането.
 

3)    По процедурата са допустими разходи за повишаване на капацитета на административното тяло  на клъстера за управление и координация на клъстера - участие в семинари, обучения, конференции, информационни събития, обмен на опит, добри практики и др. за постоянния персонал, ангажиран с управлението и координацията на клъстера. 
 
Като има изрично ограничение, че с оглед избягване на припокриването на интервенциите между ОП „Конкурентоспособност” и ОП „Развитие на човешките ресурси”, по Компонент 1 от настоящата процедура са недопустими дейности за провеждане на обучения на заети лица, финансирани по ОП „Развитие на човешките ресурси”.
 
От това обаче не става ясно възможно ли е да се кандидатства за специализирани обучения и обучения по чужд език като например бизнес английски или руски език, с цел по-лесна комуникация при създаването на международни връзки на клъстера или обучение за управление на проект, като това ще спомогне както за управлението на текущия проект, така и за услуги, които клъстера като такъв ще предоставя на своите членове. Моля, да дадете малко повече разяснение и примери какви точно обучения могат да бъдат включвани в проекта.
 
Предварително благодаря за информацията!
 
С уважение: Силвия Сивова
silvi_sivova@yahoo.com
18.03.2013 г.

ОТГОВОР № 38)

1. Потенциалните кандидати не могат да участват в процедурата и да получат безвъзмездна финансова помощ, в случай че попадат в обхвата на т. 2.1.4. „Специфични критерии за недопустимост“ от Насоките за кандидатстване, независимо от правната форма на сдружаване.

В случай че кандидатът е дружество по смисъла на чл.357-364 от ЗЗД, проверката че не осъществяват дейност в секторите/кодовете по т. 2.1.4., т. 1) и т. 2) от Насоките за кандидатстване ще се осъществява по отношение на всички организации, участващи в дружеството по ЗЗД.

2. Всички разходи по проекта трябва да бъдат извършени след датата на влизане в сила на договора за безвъзмездна финансова помощ и до изтичане на срока за изпълнение на проекта, с изключение на разходите за консултантски услуги за изготвяне на проектното предложение по процедурата и разходите за одит на проекта. В този смисъл, след сключване на договора за безвъзмездна финансова помощ бенефициентите следва да проведат съответните процедури за избор на изпълнител в съответствие с приложимото законодателство и да сключат договор с избрания изпълнител.
3. Посочените обучения са недопустими за финансиране по Компонент 1 от процедурата.
ВЪПРОС № 39)

Здравейте,

Какъв е начинът за определяне състава на административното тяло на клъстера? Предварително ли се залагат членовете му с представяне на автобиографии на етап кандидатстване, или се набира персонал в последствие? Ако се набира персонал в последствие, какъв е редът и начинът за това?
Михаела Стоянова
arnabatun@yahoo.com
18.03.2013 г.
ОТГОВОР № 39)

Включването на дейности по Компонент 1 „Изграждане и подкрепа на административното тяло на клъстера” е задължително, когато клъстерът-кандидат няма създадено клъстерно административно тяло. 
По този компонент са допустими разходи за възнаграждения, включително за здравни и осигурителни вноски за сметка на работодателя за персонала на административното тяло на клъстера (максимум 5-ма служители, наети на трудов договор и пълен работен ден - 8 работни часа), като тези разходи трябва да бъдат извършени след датата на влизане в сила на договора за безвъзмездна финансова помощ и до изтичане на срока за изпълнение на проекта. В случай че са предвидени такива разходи, в Раздел II, т. 5.1 от Формуляра за кандидатстване, кандитите следва задължително да включат информация за изискванията по отношение на образование, квалификация, професионален опит и функции (отговорности и задължения) на служителите, ангажирани с управлението и координацията на клъстера. 
В този смисъл, подборът на персонала на административното тяло на клъстера следва да бъде извършен след датата на влизане в сила на договора за безвъзмездна финансова помощ, като на етап кандидатстване не е необходимо представяне на автобиографии на този персонал.
ВЪПРОС № 40)
Здравейте, 

имам следния въпрос по отношение на процедурата BG161PO003-2.4.02 „Подкрепа за развитието на клъстерите в България”: 

Браншовата камара на дървообработващата и мебелната промишленост, гр. София е доброволно сдружение с нестопанска цел с над 250 члена - юридически лица, регистрирани по ТЗ, а от скоро и висше учебно заведение. Въпросът ни е свързан с допустимостта на кандидатите, а именно може ли БКДМП да участва в процедурата като вече създадено обединение и следва ли всички членове да дадат съгласието си за участие в проекта, следва ли всички членове да бъдат описани във Формуляра за кандидатстване - А ?
Благодаря предварително за отговора ! 
Любена Георгиева 
Консултант Европейски проекти
lyubena@icg.bg
18.03.2013 г.

ОТГОВОР № 40)
Възприетото в Насоките за кандидатстване по настоящата процедура определение за клъстер е следното: „Обединение на предприятия в определен сектор или регион или обхващащи последователни нива на производство/услуги и маркетинг, което може да включва и университети, други научноизследователски организации, териториални органи и/или органи на местното самоуправление. Клъстерите стимулират иновациите и/или увеличават конкурентоспособността и бизнес възможностите на техните членове чрез трансфер на технологии, насърчаване на взаимотношенията, споделяне на ресурси, оборудване, обмяна на знания, опит и добри практики и др. Клъстерите създават нови конкурентни качества чрез синергия на познанията, технологиите и пазарните позиции на членовете си“. Съгласно т. 11, §1 от Допълнителните разпоредби към ЗМСП "Браншови камари" са сдруженията, регистрирани по Закона за юридическите лица с нестопанска цел, чиито членове осъществяват сходна стопанска дейност в един и същ сектор на икономиката. Допълнително браншовите камери са професионални сдружения, които защитават интересите на секторите, които представляват, като основно вземат отношение в законодателно-творческия процес в страната.
Обединението-кандидат по настоящата процедура трябва да отговаря на определението (концепцията) за клъстер, за да бъде допустимо по настоящата процедура, като правната форма на сдружаване е по преценка на юридическите лица, участващи в обединението-кандидат и в съответствие с приложимото законодателство.

Допълнително следва да имате предвид, че категорично решение относно допустимостта или недопустимостта на даден кандидат или проект може да се вземе само от членовете на Оценителната комисия по процедурата, които на етап оценка на проектното предложение ще разполагат с пълната информация и документи, включени в съответното проектно предложение. 

ВЪПРОС № 41)

Здравейте,

Във връзка с кандидатстване по процедура за подбор на проекти: BG161PO003-2.4.02 „Подкрепа за развитието на клъстерите в България” имаме следните въпроси:
1. Сдружението се помещава в офис под наем. За да могат разходите по наем на помещението да се опишат като специфични допустими разходи по Компонент 1 „Изграждане и подкрепа на административното тяло на клъстера”, следва ли към проектното ни предложение да приложим допълнителни оферти за помещения под наем, с цел да докажем, че наемът, който плащаме е на по-добра (ниска) цена в сравнение с другите оферти, и ако „да“, колко на брой трябва да са тези допълнителни оферти?
2. Документи на чужд език, които ще бъдат преведени на български от преводачески бюро и верността на превода удостоверена от преводача, следва ли да също да бъдат заверени и от нас с подпис, печат и надпис „Вярно с оригинала“?
3. Декларация Д за обстоятелствата по чл. 3 и чл. 4 от ЗМСП от изискваните по процедурата документи е приложена в pdf формат. Тъй като в Насоките за кандидатстване е указано, че формуляри за кандидатстване, попълнени на ръка, няма да бъдат разглеждани, важи ли това и за другите документи освен Формуляра, и ако „да“, откъде можем да се сдобием с Декларация Д в Word формат?

Благодарим Ви предварително!

Поздрави,

Екипът на Аутомотив Клъстер България

office@automotive.bg
18.03.2013 г.

ОТГОВОР № 41)

1. Всички разходи по проекта трябва да бъдат извършени след датата на влизане в сила на договора за безвъзмездна финансова помощ и до изтичане на срока за изпълнение на проекта, с изключение на разходите за консултантски услуги за изготвяне на проектното предложение по процедурата и разходите за одит на проекта. В този смисъл, след сключване на договора за безвъзмездна финансова помощ бенефициентите следва да проведат съответните процедури за избор на изпълнител в съответствие с приложимото законодателство и да сключат договор с избрания изпълнител (вкл. за разходите за наем).
Допълнително, на етап кандидатстване не е необходимо представянето на оферти за разходите за наем към проектното предложение.
2. Посочените документи следва да бъдат заверени от кандидата с подпис, печат и думите „Вярно с оригинала”.
3. Декларацията за обстоятелствата по чл. 3 и чл. 4 от Закона за малките и средните предприятия може да бъде попълнена на ръка от кандидатите по процедурата.
ВЪПРОС № 42)
Здравейте,

Във връзка с обявената процедура BG161PO003-2.4.02 "Подкрепа за развитието на клъстерите в България", бих искал да задам следния въпрос:
1. Сертифицирането по ISO допустим разход ли е или не?

Благодаря ви предварително.

Румен Горанов
rgoranov@gmail.com

18.03.2013 г.

ОТГОВОР № 42)
Посоченият разход е недопустим по настоящата процедура.

ВЪПРОС № 43)
Здравейте,

Във връзка с Приоритетна ос 2: „Повишаване ефективността на предприятията и развитие  на благоприятна бизнес среда”, Област на въздействие 2.4: „Насърчаване  на бизнес кооперирането и клъстерите”, Oперация 2.4.1: „Насърчаване на  бизнес кооперирането и клъстерите”, имам следния въпрос:

Възможно ли е новосъздаден клъстер да  кандидатва само по Компонент 1 - „Изграждане и подкрепа на административното тяло на клъстера” без да включва активности по Компонент 2 - Дейности за привличане на нови членове в клъстера”?

Предварително благодаря за отговора!

Поздрави,

доц. д-р Красимир Коев д.м.
k000007@mail.bg
18.03.2013 г.
ОТГОВОР № 43)
Включването на дейности само по Компонент 1 „Изграждане и подкрепа на административното тяло на клъстера” е допустимо по настоящата процедура. Следва да имате предвид, че включването на дейности по този компонент е задължително, когато клъстерът-кандидат няма създадено клъстерно административно тяло.
ВЪПРОС № 44)

Уважаеми Господа ,

Моля, за Вашите отговори на следните въпроси:

1. Допустими разходи ли са разходите  обучение на членовете на упранителния съвет на клъстера ?
2. Кълстера има ли ангажимент за запазване броя на работните места и определеното възнаграждение на заетите сред приключването на 18 месечния период на проекта ?

Благодаря предварително !

Поздрави,

Христина Василева

ФТА Консулт ЕООД

office@ftaconsult.com
18.03.2013 г.
ОТГОВОР № 44)
1. Допустими по Компонент 1 от настоящата процедура са разходи за участие в семинари, обучения, конференции, информационни събития, обмен на опит, добри практики и други за административното тяло на клъстера – разходи за такси за участие в посочените събития и разходи за командировки (пътни, дневни и квартирни).
2. Посоченото изискване е отпаднало, тъй като е извършено изменение в чл. 57, пар. 1 от Регламент 1083/2006 г.
ВЪПРОС № 45)

Здравейте, 

Във връзка с обявената процедура за ""Развитие на клъстерите в България", въпросите ми са следните:

1) По Компонент 1, безвъзмездната финансова помощ е до 85% от общо допустимите разходи, останалите 15% могат ли да бъдат с банкова гаранция?

2) Задължително ли е участието на 1 Община и 1 Училище? И ако да- седалището на клъстера трябва ли бъде в съответната община?

3) Ако Управителят на фирма, участник в клъстера, е управител и на друга фирма, която отдава под наем помещението за офис, това конфликт на интереси ли е?

Поздрави,

Теодорина Тодорова

t.k.todorova@abv.bg
18.03.2013 г.
ОТГОВОР № 45)

1. Остатъкът от общите допустими разходи по Компонент 1 (15 %) следва да бъдат финансирани чрез собствени средства на кандидата или от източници, които изключват всякаква публична подкрепа. Моля, запознайте се с т. 5 „Общи правила за изпълнение на проектите“ от Насоките за кандидатстване по настоящата процедура (вкл. т. 5.7, в която е описан начинът на плащане по процедурата и необходимите документи за това).
2. Общите и специфичните критерии за допустимост на кандидатите по настоящата процедура са описани в т. 2.1.1 и т.2.1.2 от Насоките за кандидатстване.
За да бъдат допустими за финансиране по Компонент 1 и Компонент 2 от настоящата процедура,  кандидатите следва да бъдат обединения (новосъздадени или вече съществуващи клъстери), които включват минимум 7 (седем) юридически лица и/или еднолични търговци, регистрирани съгласно Търговския закон или Закона за кооперациите.
За да бъдат допустими за финансиране по Компонент 3 от настоящата процедура, кандидатите следва да бъдат обединения (новосъздадени или вече съществуващи клъстери), които включват: 
- минимум 10 (десет) юридически лица и/или еднолични търговци, регистрирани съгласно Търговския закон или Закона за кооперациите и
- минимум едно висше учебно заведение или една научно-излседователска организация (букви „г” до „з“ от т. 2.1.1 от Насоките за кандидатстване).
3. Извършването на дейности по проекта, за които е предвидено да бъдат проведени процедури за избор на изпълнител от страна на бенефициенти съгласно приложимото законодателство, от страна на членове на клъстера е нeдопустимо. 

При изпълнение на договора за безвъзмездна финансова помощ по настоящата процедура бенефициентът няма право да сключва договори със свързани лица и/или с лица, които са обект на конфликт на интереси.

ВЪПРОС № 46)

Здравейте,

Допустимо ли е фирма участваща в създаването на един клъстер-сдружение да участва и в друг клъстер-сдружение.

Благодаря предварително за компетентния отговор.

С Уважение,

Мария Даракова

Sped S Ltd.
19.03.2013 г.
ОТГОВОР № 46)

Насоките за кандидатстване по настоящата процедура не поставят ограничение относно възможността организация, която е член на един клъстер, да участва и в състава на друг клъстер, при спазване на критериите и изискванията по процедурата.
ВЪПРОС № 47)

Добър ден!

Във връзка с обявената процедура BG161PO003-2.4.02 "Подкрепа за развитието на клъстерите в България", и конкретно въведените правила за допустимост по нея, възможно ли е новосъздаването на клъстер, който включва юридически лица по Закона за адвокатурата/Адвокатски дружества по чл.57 от Закона за адвокатурата или Адвокатски колегии по чл.78 от ЗА?

 

Поздрави.

Галина Георгиева

gali1982@abv.bg

20.03.2013 г.
ОТГОВОР № 47)

За да бъдат допустими за финансиране по настоящата процедура, кандидатите трябва да отговарят на общите и специфичните критерии за допустимост, посочени в т. 2.1.1 и т. 2.1.2 от Насоките за кандидатстване.
ВЪПРОС № 48)
Здравейте,

Въпросът ми е във връзка с Приложение А, раздел II, точка 8.2, касаеща индикатори за измерване на постигнатите резултати от изпълнението на проекта. 

Моля да дадете насоки за съставяне и отчитане на индикаторите, както и да посочите добри практики във връзка с горното, както и примерни източници на проверка.

С Уважение,

Димитър Маринов
bulgaria@ricombg.com
20.03.2013 г.
ОТГОВОР № 48)

В таблицата по т. 8.2. от Раздел II на Формуляра за кандидатстване кандидатите следва да посочат индикаторите за изпълнение на проекта чрез които могат да бъдат измерени резултатите относими към изпълнението на предложения проект, както и източниците за проверка на тези индикатори. Индикаторите за изпълнение на проекта са конкретни и специфични за всеки отделен проект и е изцяло по преценка на съответния кандидат за кои индикатори да предостави информация в таблицата, в зависимост от предвидените за изпълнение дейности по проекта. 

